CELEX: 62008CN0438
Language: sk
Date: 2008-10-03 00:00:00
Title: Vec C-438/08: Žaloba podaná 3. októbra 2008 – Komisia Európskych spoločenstiev/Portugalská republika

6.12.2008   
            
            
               SK
            
            
               Úradný vestník Európskej únie
            
            
               C 313/18
            
         Žaloba podaná 3. októbra 2008 – Komisia Európskych spoločenstiev/Portugalská republika
   (Vec C-438/08)
   (2008/C 313/27)
   Jazyk konania: portugalčina
   Účastníci konania
   
      Žalobkyňa: Komisia Európskych spoločenstiev (v zastúpení: E. Traversa a M. Teles Romão, splnomocnení zástupcovia)
   
      Žalovaná: Portugalská republika
   Návrhy žalobkyne
   
               —
            
            
               určiť, že Portugalská republika si tým, že najmä v článku 3 ods. 2, článku 6 ods. 1 a článku 7 zákonného dekrétu č. 550/99 z 15. decembra 1999 a v bode 1 písm. e) vyhlášky č. 1165/2000 z 9. decembra 2000 stanovila pre subjekty z iných členských štátov, ktoré chcú v Portugalsku vykonávať činnosť technickej kontroly motorových vozidiel, obmedzenia slobody usadiť sa, ktoré konkrétne spočívajú v podmienení vydania povolenia verejnému záujmu, v požiadavke na základné imanie vo výške najmenej 100 000 eur, v obmedzení predmetu činnosti podnikov a v uplatňovaní pravidiel o nezlučiteľnosti činnosti spoločníkov, riaditeľov a administratívnych pracovníkov s inými činnosťami, nesplnila povinnosti, ktoré jej vyplývajú z článku 43 ES,
            
         
               —
            
            
               zaviazať Portugalskú republiku na náhradu trov konania.
            
         Žalobné dôvody a hlavné tvrdenia
   Podmienenie vydávania nových povolení verejným záujmom predstavuje obmedzenie slobody usadiť sa, pretože znamená, že právnické osoby z iných členských štátov, ktoré chcú v Portugalsku vykonávať činnosť technickej kontroly motorových vozidiel, podliehajú diskrečnej právomoci príslušných vnútroštátnych orgánov, čo z hľadiska uplatňovania ich práv znamená závažnú právnu neistotu.
   Požiadavka základného imania najmenej vo výške 100 000 eur musí byť kvalifikovaná ako obmedzenie slobody usadiť sa, keďže zabraňuje podnikateľom zo Spoločenstva s nižším základným imaním, než je stanovené v portugalskej právnej úprave, otvoriť si pobočku alebo dcérsku spoločnosť na portugalskom území.
   Obmedzenie predmetu činnosti podniku na činnosť technickej kontroly motorových vozidiel predstavuje obmedzenie slobody usadiť sa, keďže podnikatelia zo Spoločenstva, ktorí legálne ponúkajú iné paralelné služby (kontrola, opravy revízia motorových vozidiel) v členskom štáte sídla, sú nútení zmeniť predmet činnosti a je možné, že aj vnútornú štruktúru, aby mohli rozšíriť svoju činnosť technickej kontroly motorových vozidiel do Portugalska. Okrem toho túto požiadavku nemožno považovať za potrebnú na zabezpečenie nezávislosti a nestrannosti osôb poskytujúcich túto službu.
   Normy o nezlučiteľnosti činností, ktorým podliehajú spoločníci, riaditelia a výkonní pracovníci, ktorí sa venujú výrobe, oprave, nájmu, dovozu alebo predaju vozidiel alebo ich súčiastok a príslušenstva, ako aj prepravnej činnosti, môžu mať podobné obmedzujúce účinky ako obmedzenie predmetu činnosti a spôsobiť značné obmedzenia slobody usadiť sa pre podniky z iných členských štátov, ktoré si želajú vykonávať činnosť technickej kontroly motorových vozidiel v Portugalsku. Podniky legálne založené v inom členskom štáte, ktoré poskytujú služby technickej kontroly motorových vozidiel a majú spoločníkov, riaditeľov alebo výkonných pracovníkov, ktorí sa v danom členskom štáte venujú inej činnosti, budú musieť zmeniť svoju vnútornú štruktúru, vylúčiť týchto spoločníkov alebo ich donútiť, aby sa vzdali nezlučiteľných činností.